Je, Symonz, sires de Chastiavillain, faiz a savoir a touz ces qui verront ces presentes letres que mes sire Guiz de Semostier chevaliers, estaubliz an ma presance, a requeneu que il a doné et otroié an parmainauble aumosne a touz jorz mes a la abaasse et au covant de Val Baum por la aumosne de ma dame Ysabel sa seror et por Marie et por Renarde, fillastres au davant dit Guion, cinc asnees de frommant a la mesure de Chastiavillain qui or cuort, a rand[re] et a delivrer par un chasquon an dedanz la feste saint Martin an hyver a la davant dite abaasse et au covant ou a lor certain commandemant es tierces de Semostier an la partie au davant dit mon seignor Guion. Ce fu fait par lou loux et par l'asantemant ma dame Byautrix, famme au davant dit Guion, et par lou loux de lor anfanz, c'est a savoir de Renaut et de Gylete sa famme et de Guiot et de Agnel sa famme. Et ont premis an bone foi li davant diz mes sire Guiz et ma dame Byautrix sa famme et lor anfant que il paerunt et deliverunt la desus dite aumosne et an porterunt leaul garantie an contre totes genz a la davant dite abaasse et au covant, ne ne venront ne feront a venir par lor ne par autrui celeemant ne an apert an contre la davant dite aumosne. Et s'il avenoit ansinc que les cinc asnees de frommant desus dites ne puissent estre randues et delivrees de la partie dou frommant au davant dit mon seignor Guion et a ses hoirs, ils randreent et deliverrient tant de orge ou d'avoine des dites rantes ou de autre blef a la desus dite abaasse et au co[v]ant ou a lor certain commandemant, qu'il vauroit les cinc asnees de frommant. Et ont renuncié li davant dit mes sire Gu[i]z et ma dame Byautrix sa famme et lor anfant desus nommé a tote aye de droit et a to[t…]s et a totes exceptions qui l[or] porrient des or an avant aidier an contre ces presantes letres et qui porrient nuere a la [davant dit]e abaasse et au covant. Et p[o]r ce que ceste chose soit plus ferme et plus estauble, je, Symonz, sires de Chastiavillain, de cui fyef [c]este chose muet, [ai mis mon see]l an ces presantes letres. Ce fu fait an l'an de grace mil et doux cenz et cinquante et [trois]b).